**Lövészegyleti céltáblák**

**Az első lövésztársaságok** Németországban, főleg a Hanza-városokban, és a Németalföldön a 13–14. században szerveződtek. **Szervezetük hasonlít az ipari céhekre**. **A 15–16, században** a Németországgal szoros kapcsolatban álló **felvidéki városok – német mintára – egymás után alakították meg lövészszervezeteiket**. Lőcse, Szepesváralja, **Késmárk**, Igló, **Szepesbéla** lövészcéheinek létét okiratok sokasága igazolja.A késmárkiak 1583-ban kelt céhlevele utal az alapítás indítékára is. Eszerint a magisztrátus „...**nemcsak azért engedi meg a lövészegyesület szervezését, mert háborús időket élnek és célszerű, hogy az ifjak a fegyverkezelésben oktatást nyerjenek, hanem azért is, mivel ez szomszédainknál régóta dívik”**. **A veszélyt nem feltétlenül a terjeszkedő török hatalom, nem is a kuruc–labanc harcok jelentették, hanem a** városok különállására, gazdagságára **féltékenykedő nemesség**. Önvédelemre kényszerült tehát **a polgárság**, ami annál inkább kifejezésre jutott, minél inkább **megerősödött**. Mindez jól lemérhető **a nagy pompával megrendezett lövészünnepségeken** is. Itt **kaptak szerepet a művészi igénnyel festett céltáblák**.

Fejlődésük legmagasabb fokát a Felvidéken érték el. **A lőtáblákon kezdetben inkább vallásos témákat** (bibliai jeleneteket, szenteket) **látunk**. **Amikor a lövészcéhek kikerülnek az egyházi irányítás alól, a táblák központjába a világi élet ábrázolása kerül. Egyre gyakrabban láthatók rajtuk íjászok, számszeríjas lövészek, a tűzfegyverek különböző típusait használó polgárok,** lövészünnepségek, felvonulások, lövészházak, lőállások. Sőt nemegyszer pajzán utalások is, amelyeknek csattanója a táblákon gyakran olvasható feliratokba, versekbe van elrejtve.

**A céltáblák közepét használatba vétel előtt bejelölték. Felállítását a lövészcéh elnöke (a lövészatya) és az előző lövészet „lövészkirálya” együttesen végezte.** Ügyeltek rá, hogy a lövészek csak olyan puskákat használjanak, amelyek nincsenek huzagolva és a háborúban használatosak. **Aki az első napon a céltáblába talált, az lett a „vőlegény”, míg a második napon a legjobb lövő nyerte el a lövészkirály címet.** Voltak lövészetek, amelyekben csak a lövészcéh tagjai vehettek részt. **A 19. században a szervezetek** elvesztették fontosságukat, **átszerveződtek és a polgárság szórakozását szolgálták. Ennek megfelelően a táblák sokat veszítettek művészi értékükből**, de egyúttal mind realisztikusabb szellemben készültek.

Forrás: <https://www.tankonyvtar.hu/hu/tartalom/historia/80-05/ch23.html>